Diari Oficial de la Generalitat Valenciana


Sumari del DOGV 6937, del 07-01-2013 (2013/77)

DECRET 2/2013, de 4 de gener, del Consell, de modificació del Decret 20/1997, d'11 de febrer, del Consell, pel qual es va aprovar el Reglament d'Agències de Viatges de la Comunitat Valenciana.
------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2013/01/04/2/dof/vci/html**

### Dades del document

Número de DOGV
:   6937

Data del DOGV
:   07-01-2013

Secció del DOGV
:   I. DISPOSICIONS GENERALS

Número del document
:   2013/77


Data del document
:   04-01-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Decret

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * legislació
    * agència de viatges
    * turisme

La Sentència número 865/2015 de la Secció Quinta de la Sala Contenciosa Administrativa del Tribunal Superior de Justícia de la Comunitat Valenciana, anul·la l'article 13.1, pel que fa a la menció normativa següent: «No obstant això, amb caràcter previ a l'obertura d'establiments, hauran de comunicar que disposen de garantia financera d'acord amb el que preveu l'article 14»

DECRET 2/2013, de 4 de gener, del Consell, de modificació del Decret 20/1997, d'11 de febrer, del Consell, pel qual es va aprovar el Reglament d'Agències de Viatges de la Comunitat Valenciana. [2013/77]  
PREÀMBUL  
  
L'article 49.1.12 de l'Estatut d'Autonomia de la Comunitat Valenciana establix la competència exclusiva de la Generalitat en matèria de turisme.  
La Llei 3/1998, de 21 de maig, de la Generalitat, de Turisme de la Comunitat Valenciana, en l'article 5 enumera les empreses turístiques, entre les quals es troben les agències de viatges, que estan regulades, quant als seus aspectes bàsics, en l'article 11 del text legislatiu esmentat.  
Pel Decret 20/1997, d'11 de febrer, del Consell, es va aprovar el Reglament d'Agències de Viatges de la Comunitat Valenciana. L'esmentat decret va ser modificat pel Decret 63/2010, de 16 d'abril, del Consell, a fi d'adaptar esta regulació a les modificacions que la Llei 12/2009, de 23 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat, va introduir en la Llei 3/1998.  
La modificació de la referida Llei 3/1998 i de tots els decrets reguladors, entre els quals està l'esmentat Decret 20/1997, va obeir a la necessitat d'adaptar la normativa turística valenciana a les previsions de la Directiva 2006/123/CE, del Parlament Europeu i del Consell, de 12 de desembre de 2006, relativa als servicis en el mercat interior (Directiva de Servicis), així com a la Llei 17/2009, de 23 de novembre, sobre el lliure accés a les activitats de servicis i el seu exercici («llei paraigua», que ha traslladat la directiva a l'ordenament espanyol).  
Després de la modificació dels decrets reguladors de les distintes activitats turístiques duta a terme fonamentalment durant l'any 2010, el ministeri amb competències en matèria de turisme ha realitzat una sèrie de consideracions després de les quals proposa una nova modificació del Decret 20/1997, d'11 de febrer, del Consell, pel qual es va aprovar el Reglament d'Agències de Viatges de la Comunitat Valenciana. En este sentit, després de diverses reunions mantingudes entre el Ministeri amb competències en matèria de turisme, el ministeri amb competències en matèria d'economia i les comunitats autònomes, s'ha donat una nova interpretació a la Directiva de Servicis i a la Llei 17/2009, de 23 de novembre, que diferix en alguns aspectes del contingut de l'articulat vigent.  
Esta és la raó per la qual és necessari modificar els articles 13 i 14.2 de l'esmentat Decret 20/1997, així com afegir-hi un article 13.bis.  
  
En virtut de tot això, oïts els sectors i les administracions afectades, a proposta del conseller d'Economia, Indústria, Turisme i Ocupació, conforme amb el Consell Jurídic Consultiu de la Comunitat Valenciana, i amb la deliberació prèvia del Consell, en la reunió del dia 4 de gener de 2013  
  
DECRETE  
  
Article únic. Objecte  
S'aprova la modificació dels articles 13 i 14.2 del Decret 20/1997, d'11 de febrer, del Consell, pel qual es va aprovar el Reglament d'Agències de Viatges de la Comunitat Valenciana, que queden redactats tal com es transcriu en l'annex.   
S'afig un nou article amb el número 13.bis.  
  
DISPOSICIONS FINALS  
  
Única. Entrada en vigor  
Este decret entrarà en vigor l'endemà de la publicació en el Diari Oficial de la Comunitat Valenciana.  
  
Valencia, 4 de gener de 2013  
  
El president de la Generalitat,  
ALBERTO FABRA PART  
  
El conseller d'Economia, Indústria, Turisme i Ocupació,  
MÁXIMO BUCH TORRALVA  
Annex  
  
Modificació dels articles 13 i 14.2 del decret 20/1997, d'11 de febrer, del Consell, pel qual es va aprovar el Reglament d'Agències de Viatges de la Comunitat Valenciana. enunciació d'un nou article 13.bis.  
  
Els articles 13, 13.bis i 14.2 del Decret 20/1997, d'11 de febrer, del Consell, queden redactats de la manera següent:  
  
Article 13. Agències de viatges establides legalment en una altra comunitat autònoma  
Les agències de viatges legalment establides en una altra comunitat autònoma podran prestar els seus servicis i obrir establiments lliurement a la Comunitat Valenciana per a l'exercici de la seua activitat sense necessitat de presentar la comunicació de posada en funcionament i declaració responsable a què es referix l'article 4 d'este decret. No obstant això, abans de l'obertura d'establiments, hauran de comunicar que disposen de garantia financera d'acord amb el que preveu l'article 14.  
  
2. La conselleria amb competència en matèria de turisme podrà comprovar, per mitjà de mecanismes de cooperació administrativa, que les agències de viatges establides en unes altres comunitats autònomes es troben cobertes per l'assegurança o per la garantia exigides a la comunitat autònoma d'origen.  
  
Article 13 bis. Agències de viatge legalment establides en uns altres estats membres de la Unió Europea  
1. Les agències de viatges legalment establides en un altre estat membre de la Unió Europea podran prestar servicis a la Comunitat Valenciana en règim de lliure prestació sense necessitat de presentar la comunicació de posada en funcionament i declaració responsable a què es referix l'article 4 d'este decret.  
2. Les agències de viatges d'un altre estat membre de la Unió Europea que desitgen obrir el seu primer establiment diferent de la seua oficina principal a la Comunitat Valenciana, i que no tinguen establiments en una altra part del territori nacional, hauran de presentar una declaració responsable de tindre constituïda una garantia financera d'acord amb el que preveu l'article 14 d'este decret. A estos efectes, la garantia financera subscrita en el seu estat membre d'establiment es considerarà equivalent quant a la seua finalitat, si bé podrà requerir-se a l'agència interessada perquè amplie la garantia per l'import de la diferència entre les quanties exigides en el seu estat membre d'origen i les fixades en l'article mencionat.  
Quan l'agència de viatges en qüestió haja obert el seu primer establiment, al marge de la seua oficina principal, en una altra comunitat autònoma, s'aplicarà el que disposa l'article 13.1 d'este decret.  
3. La conselleria amb competència en matèria de turisme podrà comprovar, per mitjà de mecanismes de cooperació administrativa, que les agències d'uns altres estats membres es troben cobertes per l'assegurança o per la garantia exigides per l'estat membre d'establiment o per la comunitat autònoma en què haja obert el seu primer establiment.  
  
  
Article 14. Fiança  
2. Sense perjuí del que establixen els articles 13 i 13 bis d'este decret, i amb independència de l'entitat amb què se subscriga la fiança, esta es constituirà d'acord amb el que establix la normativa vigent en la matèria i estarà a disposició de la conselleria amb competències en matèria de turisme. Les fiances cobriran les quanties següents:  
  
a) Majoristes: 120.200 euros.  
b) Minoristes: 60.100 euros.  
c) Majoristes-minoristes: 180.300 euros.  
Les agències de viatges comunicaran immediatament qualsevol modificació de la fiança a la conselleria que tinga les competències en matèria de turisme.


Còpia Permalink ELI